Jelena Ossipova (kitarrist)

Jelena Ossipova (sündinud 28. mail 1981) on eesti kitarrist. Ta on Eesti Interpreetide Liidu liige.

Kitarrist, kammermuusik ja pedagoog Jelena Ossipova alustas kitarriõpinguid 6-aastaselt Maardu Muusikakoolis ja osales juba õpingute ajal edukalt üleriigilistel konkurssidel. Aastatel 1996–2000 õppis ta Georg Otsa nimelises Tallinna Muusikakoolis klassikalise kitarri erialal Tiit Petersoni juures. Õpingud jätkusid Heiki Mätliku juhendamisel Eesti Muusika- ja Teatriakadeemias, esmalt bakalaureuseõppes (2000–2004) ja seejärel magistriõppes (2004 –2006). 2005. aastal õppis ta vahetusüliõpilasena Soomes Sibeliuse Akadeemias Andrzej Wilkuse käe all.

Jelena Ossipova on osalenud paljudel meistrikursustel, mille juhendajateks on olnud Abel Carlevaro, Alvaro Pierri, Eduardo Fernandez, Jukka Saviouk, David Tanenbaum, Zoran Dukic, Nikita Koshkin, Andrew York, Per Skareng, Thomas Kirchoff, Pablo Marquez, Gerhard Reichenbach, Jorgos Panetsos ja Jozsef Eötvös. 2003. aastal täiendas ta end Salzburgis Mozarteumi suveakadeemia kursustel professor Álvaro Pierri juhendamisel.

Lisaks kontsertegevusele Eestis on Jelena Ossipova esinenud Poolas, Soomes, Leedus, Iisraelis ja Venemaal. Ta on esitanud solistina Joaquín Rodrigo Kitarrikontserti „Aranjuez“ Kaunase linna sümfooniaorkestri ja Vanemuise Sümfooniaorkestri ees. Aktiivse kammermuusikuna teeb ta koostööd erinevate eesti tuntud muusikutega, sh Andreas Lend, Oksana Sinkova, Heigo Rosin, Kristi Mühling, Svetlana Kekiševa, Maria Veretenina,Olga Zaitseva jt. Kitarriõpetajana töötab ta Viimsi Muusikakoolis ja Maardu Kunstide Koolis.

Jelena Ossipova repertuuar hõlmab muusikat renessansist kaasajani. Tema kontserdikavades kõlavad tuntud teoste kõrval ka harvem esitatavad muusikapalad. Koos flötist Oksana Sinkovaga mängib ta plaadil „Across Seas and Oceans“ (2012).

Eesti kitarristid
Sündinud 1981